Ses vas ná meisie glo ontvoer, verkrag is - Maroela Media
Sers. Mmako Mophiring, woordvoerder van die polisie, het gesê die voorval het glo Woensdagaand in Mangaung Village in Witsieshoek naby Qwa Qwa plaasgevind. Die meisie was glo tuis saam met haar voog toe iemand aan die deur geklop het. “Haar voog het die deur oopgemaak waarna ses jong mans die huis binnegestorm het.”
Volgens Mophiring het die mans, tussen 20 en 21 jaar oud, glo die meisie na ŉ nabygeleë huis geneem. “Sy is glo deur vier van die ses mans verkrag.” Die meisie het die beweerde voorval laat Woensdagaand by die polisie aangemeld.
Mophiring het gesê die ses verdagtes is kort hierna in hegtenis geneem. Hy het gesê vier van die verdagtes word van verkragting aangekla terwyl al ses verdagtes van ontvoering aangekla word. Die verdagtes sal na verwagting Vrydag in die Phuthaditjhaba-landdroshof verskyn.
Vieslik verby! Maar mense kom mos met enigiets weg – ons het die wonderlikste wette, net dit word nie toegepas nie! Verder kom daar wel iets van en loop op ‘n hofsaak uit, dan verdwyn inligting of daar is nie genoeg inligting… arme meisie, ek kry die in die “rural” areas SO jammer. Hulle het nie toegang tot mense/hulp/sielkundiges ens wat met hul na so grusame ondervinding kan werk en hul help om dit te verwerk nie. Baiekeer eindig so ondervinding in ‘n ongewenste swangerskap en dan sit sy met die gebakte pere. Ek dink nie ons besef hoe erg sommiges dit het in hierdie land nie!